Kópavogi, 13. ágúst 2020

Tilvísun: 2020-8794

# Efni: Umsögn um endurskoðun reglugerðar um heimakennslu á grunnskólastigi

Viðtakandi: Mennta- og menningarmálaráðuneytið

Vísað er til máls nr. 123/2020 sem birt var í samráðsgátt stjórnvalda þann 29. júní 2020. Menntamálastofnun vill koma á framfæri eftirfarandi athugasemdum við drögin.

Almennt liggja litlar upplýsingar um heimakennslu, umfang hennar og styrkleika. Rétt væri að fara í betri úttekt áður en gerðar eru breytingar á fyrirkomulagi þjónustunnar. Til dæmis er ekki vitað hve margir njóta heimakennslu, hver eru gæði heimakennslu, í hvaða tilvikum er nauðsynlegt að þróa þetta fyrirkomulag og önnur slík álitaefni.

Markmið reglugerðarinnar er að skýra ýmis álitaefni frekar. Þetta er jákvætt og mikilvægt að setja þessu fyrirkomulagi skýrari ramma og tryggja fagleg vinnubrögð.

Í 3. gr. laga nr. 91/2008 um grunnskóla segir: „Skólaskylda á grunnskólastigi er að jafnaði í tíu ár, en getur verið skemmri, sbr. 32. gr. Öllum börnum, að jafnaði á aldrinum 6–16 ára, er skylt að sækja grunnskóla.“ Álitamál er hvort heimakennsla sé í fullu samræmi við þá skýru sýn um skólaskyldu sem birtist í lögunum og að með framlagðri reglugerð sé verið að víkka hugtakið um skólaskyldu. Ýmislegt bendir til að heimakennsla sé meira í átt að fræðsluskyldu. Rétt er að fram fari skýr stefnumörkun hjá ráðuneytinu áður en frekari skref eru stigin í þessa átt.

Gerðar eru athugasemdir við það að foreldrar sem ekki hafa leyfi ráðherra til að nota starfsheitið kennari fái undanþáguheimild til að sinna heimakennslu. Ýmis sjónarmið þarf að hafa í huga þegar úrræðið er útfært með slíkum hætti.

1. Ljóst að foreldri í heimakennslu getur ekki tekið að sér allar þær skyldur sem því er ætlað samkvæmt aðalnámskrá, grunnskólalögum og öðrum lagaákvæðum. Ekki verður farið yfir þær fjölbreyttu kröfur sem eru til staðar en unnt að gera betri grein fyrir því sé þess óskað.
2. Ekki liggur fyrir hver gæði náms og kennslu verða við slíkar aðstæður.
3. Aðalnámskrá og allt skólastarf byggir á fagmennsku kennara og sérfræðiþekkingu þeirra. Vafasamt er að undanþáguheimild sem byggist á því að aðili sem er ekki með starfsheitið kennari og sinnir kennslu utan skóla sé í samræmi við þær kröfur og skilyrði sem birtast í lagaákvæðum og stefnumörkun. Til dæmis segir í aðalnámskrá að kennarar gegni lykilhlutverki í öllu skólarstarfi og breytingar á íslensku samfélagi hafi gert auknar kröfur til skólahalds og faglegrar kennslu.
4. Þá tilgreinir reglugerðin að nemendur skuli hafa aðgang að frístundaheimili, aðstöðu til skólaíþrótta, að stunda nám í verklegum greinum og fleiru. Ekki er tilgreint um aðgang foreldris/nemenda að sérhæfðri aðstoð vegna náms í greinum sem krefjast sérstakrar fagþekkingar, s.s. íslensku, stærðfræði, náttúrufræði og öðrum greinum, en það getur til dæmis verið krefjandi fyrir foreldri að sinna kennslu í þessum greinum á unglingastigi.

Í drögum að reglugerðinni er lögð til sú breyting að Menntamálastofnun gefi út undanþáguheimild til að aðrir aðilar en kennarar sinni heimakennslu. Gerð er athugasemd við það að ekki liggur fyrir hvaða skilyrði þurfa að vera til staðar fyrir slíkri undanþáguheimild. Rétt er að tilgreina skýrar hvaða hæfni, menntun og starfsreynslu foreldri þurfi að uppfylla til að fá slíka undanþáguheimild.

Lagt er til að Menntamálastofnun veiti undanþágu að fenginni tillögu undanþágunefndar kennara. Undanþágunefndin starfar eftir reglugerð um störf og starfshætti undanþágunefndar grunnskóla (nr. 440/2010). Rétt er að meta hvort þörf er að gera breytingu á hlutverki undanþágunefndarinnar ef hún á að hafa heimild til að taka að sér ný verkefni.

Í 46. gr. laga nr. 91/2008 kemur fram að það sé skólastjóri sem veitir undanþágu til heimakennslu. Rétt er að meta frekar hvaða aðili það er samkvæmt reglugerðinni sem hefur endanlegt vald til ákvarðanatöku og hvort það sé í samræmi við núverandi lagaákvæði grunnskólalaga. Eins kemur fram í lagagreininni að sveitarfélög skuli tilkynna ráðuneytinu um veitingu heimildar til heimakennslu en meta þarf hvort reglugerðin sé í samræmi við þetta lagaákvæði.

Tilgreina þarf í reglugerðinni með skýrari hætti að nemendur skuli þreyta samræmd könnunarpróf í sínum þjónustuskóla. Þannig þarf að tilgreina skýrar í lið b. í 13. grein að nemendur taki samræmd könnunarpróf í sínum þjónustuskóla, enda getur fyrirlögn prófanna ekki farið fram við aðrar aðstæður. Þá er rétt að meta frekar hvernig þeir sem sinna heimakennslu fá stuðning vegna námsmats.

Í reglugerðinni er ekki gerð grein fyrir fjárhagslegum þáttum við heimakennslu. Rétt þykir að skýra frekar hvort þeir sem sinna heimakennslu eigi rétt á greiðslum og þá vegna hvaða þátta. Ennfremur er ekki tilgreint í reglugerðinni í hvaða tilvikum eða með hvaða markmiði heimakennsla á rétt á sér og hvaða heimildir eru til þess að hafna beiðni um heimakennslu. Eru tilvik þar sem þarfir barns eða aðstæður hamli því að heimkennsla komi til og verði leyfð?

Í reglugerðinni er ekki tilgreint um rödd barna og rétt þeirra til að hafa skoðun á fyrirkomulagi heimakennslu. Rétt þykir að skoða þetta frekar í samræmi við ýmis lagaákvæði og núverandi stefnu stjórnvalda.